text: Gruppe jagtede 23-årig på rasteplads - endte med knivstik
  10 december 2017 kl. 05.35
  En yngre mand er lørdag aften stukket ned med en kniv og ramt i lysken. Manden er inden knivstikkeriet blevet jagtet rundt på rastepladsen af en gruppe ukendte gerningsmænd.
  Kort før klokken 23 lørdag aften er en 23-årig mand overfaldet med en kniv på rasteplads Skærup Vest på E45 mellem Kolding og Vejle.
  - Vidner ser først manden bliver forfulgt rundt på rastepladsen af en gruppe på mellem tre og fem mænd, fortæller Mikkel Ross, vagtchef, Sydøstjyllands Politi til TV SYD, og fortsætter:
  Mikkel Ross, vagtchef, Sydøstjyllands Politi: "Vidner ser først manden bliver forfulgt rundt på rastepladsen af en gruppe på mellem tre og fem mænd."
  - De ser ikke selve knivstikkeriet, men den sårede mand kommer efterfølgende hen til dem for at få hjælp, hvor det viser sig, han er stukket med en kniv i lysken, oplyser vagtchefen.
  Den sårede mand er bragt til sygehuset og er søndag morgen fortsat indlagt, men meldes uden for livsfare.
  Opdatering: Et ukendt antal gerningsmænd er søndag middag anholdt og fremstilles i grundlovsforhør søndag klokken 16 ved retten i Kolding.
  Vagtchef Jesper Duus vil på nuværende tidspunkt ikke kommentere nærmere, hvor mange mænd det drejer sig om, eller hvad mændene er sigtet for.
  - Vi holder kortene tæt til kroppen lidt endnu, siger han til TV SYD.
  Søndag aften er én mand blevet varetægtsfængslet i fire uger.
  